UChamisa Kahambanga Kukhomishini Ecwayisisa Ukubulawa Kwabantu Libutho
Ikhomishini ecwayisisa udaba lokubulawa kwabantu eHarare mhlaka 1 ngoNcwabakazi iqhubekele phambili ngomsebenzi wayo ngoLwesithathu isizwa ubufakazi ebantwini abatshiyeneyo.
WASHINGTON DC — Umkhokheli webandla leMDC uMnu Nelson Chamisa kahambanga ukuyafakazi kukhomishini ecwayisisa udaba lokubulawa kwabantu libutho ngemva kokhetho lanxa wayeceliwe yikhomishini le ukuthi aze ngoLwesithathu. Isikhulumeli salikhomishini uMnu John Masuku utshele iStudio 7 ukuthi uMnu Chamisa wayecele ukuchasiselwa ukuthi kuyini kahle-kahle likhomishini efuna akhulume ngakho. Ngokunjalo, uMasuku uthe sebemthumele konke ekade ekufuna njalo sebekhangelele ukuthi azefakaza. Ikhomishini le iqhubeke isizwa ubufakazi obuvela ebantwini abatshiyeneyo. Omunye wabo ngowake waba yisiphathamandla sebandla leZanu PF, uMnu Jim Kunaka omangalise abanye ngokuthi omunye wabosikomishi bekhomishini le uNkosikazi Charity Manyeruke ulilunga leZanu PF. UKunaka, yena osekubandla leNational Patriotic Front, ubizwe ngemva kokwetheswa icala lokuphatheka kudlakela olubikwa lwabangelwa ngabasekeli beMDC, olwakhokhelela ekubulaweni kwabantu libuthi. Kodwa uKunaka ukulandule lokhu esithi udlakela lwabangelwa ngabasekeli beZanu PF ngoba yibo abayaziwayo kwedodlakela. Wengeze wathi uyakwazo lokhu ngoba nguye owayekhokhela imisebenzi yodlame engakaxotshwa kulelibandla. UKunaka uxwayise ikhomishini ekhokhelwa nguMnu Kgalema Motlanthe le ukuthi ibize isotsha elabonakala lidubula abantu lalo lizefakaza. Abanye abafakazileyo bagoqela owake waba lilunga leZanu PF njengoKunaka uMnu Shadreck Mashayamombe, ingcwethi kwezemibhobho, uNkosazana Tsitsi Paradzai loMnu Paddington Japajapa owake waba lilunga le Zanu PF kodwa kathesi usekubandla leMDC.